Lausunto esityksestä oikeusministeriön asetukseksi ulosottovirastojen toimipaikoista

103/00/04/00/2012

KHAL  § 114	

Kaupunginsihteeri: 	Oikeusministeriö pyytää lausuntoa ehdotuksesta oikeusministeriön asetukseksi ulosottovirastojen toimipaikoista. Lausunto pyydetään toimittamaan 16.5.2012 mennessä.

	Toimipaikkauudistusta koskevassa ehdotuksessa ulosoton toimipaikkojen säilyttämisen tai niistä luopumisen perusteita on arvioitu palvelutarpeen perusteella, maantieteellisten etäisyyksien perusteella ja julkisten liikenneyhteyksien perusteella.

	Ehdotuksen mukaan Pohjois-Karjalan ulosottoviraston alueella ulosottovirasto toimisi jatkossa Joensuun päätoimipaikassa ja Nurmeksen sivutoimipaikassa. Ilomantsin, Kiteen, Lieksan ja Juuan toimipaikoista luovuttaisiin.

	Valtakunnanvoudin esityksessä 28.12.2011 mainitaan mm. seuraavaa:

	Ulosottovirastojen toimipaikoista säädetään 1.1.2008 voimaan tulleella oikeus- ministeriön päätöksellä 27.9.2007/866. 
	Ulosoton organisaatiota on uudistettu vuoden 1996 paikallishallintouudistuksesta lähtien vähentämällä ulosottopiirien määrää 231:stä nykyiseen 22:een. Henkilöstö on jakautunut monissa virastoissa useisiin eri toimipaikkoihin siten, että yksiköt ovat epätarkoituksenmukaisen pieniä ja haavoittuvia. Henkilöstön työskentely hajautetusti hankaloittaa johtamista, toiminnan organisointia ja tarkoituksenmukaista työnjakoa. Liiaksi hajautettu organisaatio ei tue myöskään toiminnan yhtenäisyysvaatimuksia. Kaikissa toimipaikoissa henkilöstölle ei kyetä tarjoamaan turvallisuusvaatimukset täyttävää työympäristöä.

	Ulosotto on kehittynyt voimakkaasti. Ulosoton lainsäädäntö ja tietojärjestelmä on uudistettu ja tarve henkilökohtaiseen asiointiin on vähentynyt. Asiointi ulos-otossa tapahtuu nykyisin pääsääntöisesti sähköisesti tai puhelimitse. Velallisten varallisuusselvitykset perustuvat pääosin suoraan tietojärjestelmästä saataviin tietoihin.

	Nykyinen tiheä toimipaikkaverkko ei vastaa kansalaisten asiointitarvetta eikä ulosottolaitoksen toiminnallisia tarpeita ja on ylimitoitettu suhteessa nykypäivän palveluntarpeeseen.

	Ulosottolaitoksen näkökulmasta olennaista on perinnän tehokkuus. Nykyisin ulosottoviranomainen saa tarvittavat velallisen varallisuustiedot (verotustiedot, muut rekisteröidyt omaisuustiedot, pankkitilitiedot ym.) reaaliaikaisesti ulosoton tietojärjestelmän kautta. Vaikka velallisen maantieteellisellä läheisyydellä ulos- ottoviranomaiseen ei ole enää perinnän onnistumisen kannalta samanlaista merkitystä kuin aiemmin, on paikallistuntemuksella ja suullisella menettelyllä edelleen kuitenkin merkitystä tuloksellisessa ulosottomenettelyssä. Tarve tavata asiakkaita perustuu suoraan ulosottokaaren, jonka 3 luvun 57 §:ssä säädetään ulos- ottomiehen velvollisuudesta toimittaa ulosottoselvitys.

	Asiointi voidaan hoitaa siten, että kihlakunnanulosottomies matkustaa tapaamaan velallista ennalta sovittuun paikkaan, esimerkiksi yhteispalvelupisteen toimitilaan.

Vs. kaupunginjohtaja:	Kaupunginhallitus päättää lausunnossaan oikeusministeriölle todeta, ettei Nurmeksen kaupungilla ole huomauttamista esityksestä asetukseksi ulosottovirastojen toimipaikoista. Kaupunki toteaa lisäksi, että esityksen tavoitteiden mukaiseen asiointiin koko Pohjois-Karjalan alueella tulee luoda toimiva järjestelmä.

Kaupunginhallitus:	Ehdotus hyvksyttiin.

Allekirjoitetusta ja tarkastetusta pöytäkirjasta tehdyn otteen oikeaksi todistaa:

Nurmeksessa 15.5.2012

Arkistosihteeri	Anne Korhonen